DP se uittog na Worcester | News24
DP se uittog na Worcester
Sportspanne van HTS Daniel Pienaar vat vanmiddag die langpad na Worcester om kragte te gaan meet teen HTS Drostdy.
Die Tiere se top gholf-, skaak-, tennis-, debat-, netbal- en rugbyspan ry vanmiddag terwyl die res van die rugbyspanne môre-oggend dou voor dag vertrek.
Volgens die skoolhoof, Nico Claassen, sien hulle baie uit na die kragmetings teen Drostdy op sport- sowel as kulturele gebied.
“Dit is vir ons by DP baie belangrik dat ons kinders op alle buitemuurse aktiwiteite die nodige geleenthede gebied word om hulle vaardighede ten toon te stel.
“Daarom is ons bly dat DP weer bande met HTS Drostdy hernu het en ons glo dat hierdie bande versterk sal word en uitbrei met ook kragmetings in krieket.”
Die program vir die naweek begin Vrydagoggend wanneer die gholfspelers om 08:30 afslaan. Die res van die aktiwiteite vind ook Vrydag plaas, behalwe die rugby- en netbalwedstryde wat Saterdag gehou word.
“Ons is bly oor die groot groep ouers en ondersteuners wat die toer saam met ons gaan aanpak,” het Claassen gesê